Zajac, Pavol, poslanec NR SR (2013-10-16):
Vážený pán predsedajúci, pán minister, pani spravodajkyňa, dámy a páni, dovoľte mi, aby som aj vystúpil k tomuto návrhu zákona. Hneď na úvod musím povedať, že sa pripájam k procedurálnemu návrhu pána Štefanca, aby sa nepokračovalo v tomto návrhu zákona. Dámy a páni, kardinálna otázka je: Má Slovensko podporovať cestovný ruch, majú byť určité stimuly pre rozvoj cestovného ruchu na Slovensku? Odpoveď je z mojej strany áno. Ale táto podpora musí byť systémová. Toto, čo tu vidíme, tento návrh zákona je nielen zlý, nielen lobistický, v prípade pána ministra a pre skupinu „ja a ty“, už to je tu opakovane dané, ale tento návrh zákona je tiež nesystémový. Ideme podporovať jednu skupinu turistov a následne jednu skupinu poskytovateľov v cestovnom ruchu. Toto je systémové opatrenie? Ja si vážim každého jedného turistu, ktorý príde na Slovensko. A bez ohľadu na to, či tu je jeden deň, prespí tri noci alebo päť nocí alebo sedem nocí, každého jedného turistu, ktorý príde na Slovensko, si vážim. A je to jedno, či je zo Schengenu, mimo Schengenu alebo zo Spojených štátov. A ja si vážim každého jedného prevádzkovateľa v cestovnom ruchu. Ja si vážim aj tých, ktorí sú na Orave, v Nízkych Tatrách, na Záhorí, na východnom Slovensku na Zemplínskej šírave. Každého jedného si vážim. A keď nastavujeme pravidlá na tomto trhu, tak by mali byť systémové, aby každý mal šancu si uplatniť nárok na určitú podporu, na určité stimuly, a nieže vyberieme jednu skupinu turistov a jednu skupinu prevádzkovateľov. Pán minister, za vlády Ivety Radičovej pán minister Figeľ pripravil opatrenie, kde bolo zadefinované, že len tí (tie organizácie cestovného ruchu), ktorí preukážu 50 000 prenocovaní za rok, dostanú určité dotácie, stimuly, aby mohli podporiť tento cestovný ruch. A to nútilo v dobrom slova zmysle prevádzkovateľov, aby sa dávali dokopy, aby vytvárali takéto organizácie, aby priznávali prenocovania. Pán minister, my sme tu v minulosti mali celé územia, regióny, kde oficiálne tých prenocovaní nebolo, ale keď oni chceli dostať podporu, odrazu museli začať priznávať týchto turistov, ktorí u nich prenocovali. A len tak sa mohli dávať dokopy a dokladovať tých 50 000 prenocovaní. A následne boli podporovaní. A to bolo jedno, či to bolo vo Vysokých Tatrách, na východnom Slovensku, na západnom Slovensku. Toto je systémové opatrenie, ktoré podporuje rozvoj cestovného ruchu. Za posledné roky sme zaznamenali na Slovensku nárast prenocovaní turistov. Ja si myslím, že aj toto opatrenie k tomu prispelo. A teším sa z toho, že máme viac turistov na Slovensku. Ale možno v minulosti to bolo tak, že turisti, ktorí tu prenocovali na Slovensku, neboli nikde vykazovaní. A to pomáha aj štátnemu rozpočtu. Videl som tu pred chvíľou pána ministra financií. Áno, ten, kto tu oficiálne prenocuje, odvedie z toho miestnu daň. Majú z toho prospech aj naše obce a mestá. Má z toho prospech aj štátny rozpočet, pretože príjem toho prevádzkovateľa, u ktorého sa oficiálne prenocuje, je na konci roka zdanený a štát z toho má takisto príjem. Treba prijímať systémové opatrenia, pán minister a preto som sklamaný, že aj ja som započul, že peňazí na podporu cestovného ruchu na budúci rok, čo sa týka týchto systémových opatrení, bude menej. Kolega Štefanec tu spomínal 30 %. Hádam nie? Chceli by sme mať zo Slovenska krajinu, ktorej jeden z ťahúňov ekonomiky bude cestovný ruch. Slovensko má na to ideálne prírodné podmienky, ale musíme to robiť rozumne. K tej podpore 2,1 milióna pre turistov mimo Schengenu nad päť nocí. To spĺňajú len hotely v Tatrách, ktoré patria J&T, to už nebudem ďalej ani rozvádzať, 34 alebo 35 eur za jedno prenocovanie, to je klientelizmus ako bič. Takže potrebujeme systémové opatrenia. A dovoľte mi, aby som sa vyjadril ešte k jednému, podľa mňa nesystémovému prvku, ktorý mi pripomína syndróm Komjatíc, ako keby dorazil na ministerstvo dopravy. Pán minister, čo sa týka riaditeľa Slovenskej agentúry pre cestovný ruch, dneska ešte platí to, že minister vyberá riaditeľa, ale Rada SACR ho schvaľuje. Dámy a páni, poviem pre tých, čo neviete, v Rade SACR sú zástupcovia zväzov, zástupcovia organizácií cestovného ruchu, zástupcovia vysokých škôl. Sú to ľudia, ktorí majú skúsenosti s cestovným ruchom na Slovensku. My sa bojíme týchto ľudí a ich odborného pohľadu na to, či je ten riaditeľ vhodný alebo nevhodný? Chceme takto priamo, aby minister vybral a hneď aj vymenoval riaditeľa. Prečo sa bojíte tejto Rady SACR? Chcete dopadnúť ako na ministerstve poľnohospodárstva pán Jahnátek, bez výberového konania? Veľmi by som bol rád, keby ste vystúpili v rozprave k tomu návrhu zákona, aby sme na vás mohli reagovať, aby ste vysvetlili aj to, čo ste povedali v úvodnom slove, že síce navrhujete to opatrenie, ale vlastne nebudú na to peniaze, tak vlastne nebude. Tak potom na čo je vôbec takéto opatrenie? Ďakujem za pozornosť.